ཁམས་ལི་ཐང་ཡུལ་གྱི་གཞས་མོ་འདེབས་ཚུལ་

གཞས་མོ་ཞེས་པ་ནི་གཞས་བཏང་ནས་མོ་འདེབས་པའི་རྩེད་མོའི་རིག་གནས་ཁྱད་མཚར་ཞིག་ཡིན་ལ་བརྗོད་བྱ་གཙོ་བོ་ཕོ་མོའི་བརྩེ་དུངས་ཀྱི་སྐོར་ཡིན་ཞིང་དེ་མིན་གྱི་བརྗོད་དོན་གཞན་པ་ཡང་ཡོད།
གཞས་མོ་འདེབས་སྟངས་ནི།ལྷམ་སྒྲོག་བསྐུངས་ནས་མོ་འདེབས་པ་དང་མི་གཅིག་གིས་སེམས་ན་བསྐུངས་སྟེ་མོ་འདེབས་ཚུལ་དང་གཉིས་ཡོད།ལྷམ་སྒྲོག་སྐུང་བ་ནི་གཙོ་བོ་རྩེད་མོ་དེ་རྩེ་དུས་ཕོ་མོ་གཉིས་ཆ་འཛོམས་ན་ལྷག་ཏུ་མཚར་ཏེ།ལྷམ་སྒྲོག་སྐུང་མཁན་དེས་ལྷམ་སྒྲོག་ཚང་མ་མཉམ་གཅིག་ཏུ་བསྲེ་བའམ་ཡང་ན་ཕོ་མོ་གཉིས་ཀྱི་ལྷམ་སྒྲོག་སོ་སོར་བཀར་ཏེ་གཉིས་ཀའི་ཁྲོད་ནས་རེ་རེ་བདམས་ཟིན་པ་དང་གཅིག་གིས་གཞས་གཏོང་དགོས།ལྷམ་སྒྲོག་གང་གཉིས་མཉམ་དུ་གདམ་ཐོན་འབྱུང་མིན་ལ་གཞིགས་ནས་ཁོ་གཉིས་བར་ལ་ལས་ཀྱི་འབྲེལ་བ་སོགས་ཡོད་མེད་ནི་གཞས་ཚིག་གི་ནང་དོན་ལ་བརྟགས་ཏེ་བརྩེ་སེམས་དང་མཛའ་གཅུགས་ཀྱི་འབྲེལ་བ་དང་།ཕན་ཚུན་དགའ་དུངས་དང་སྔོན་མའི་ལས་བསྐོས་སོགས་ཡོད་མེད་དང་།ཡང་ན་བརྩེ་དུངས་ལ་བགེགས་བར་རམ་དཀའ་ཁག་གང་ཡོད་མེད་སོགས་བརྟག་ཆོག

དེ་བས་མཚར་ཞིང་དགོད་བྲོ་བ་ནི་ཁ་ཐུར་འཐེན་རྒྱུ་དེ་ཡིན།གཅིག་གི་ཁ་རུ་ཐུར་མ་འདྲེན་པ་དང་གཅིག་ཤོས་དེས་ལག་པས་རེག་མི་ཆོག་པར་སོ་བཏབ་ནས་ཐུར་མ་ཆུང་ཞིང་ཐུང་བ་དེ་ཚུར་འཐེན་དགོས།རྩེད་རོགས་ཚོས་རྐང་བཙུགས་ནས་ཐུར་མ་ཐུང་ངུར་བཅོས་པ་ན་ཁ་ཤ་གཉིས་ཐུག་ངེས་པ་དང་།ཁ་ཐུར་འཐེན་དུས་ཁོ་ཚོས་མགོ་རྒྱབ་ནས་འདེད་རྒྱག་བཏང་སྟེ་ཁ་བསྐྱལ་ཤོར་བའི་གནས་ཚུལ་ཡང་ཡོད།རྩེད་མཚར་ཁོ་ན་ཙམ་དུ་མ་ཡིན་པར་གཞས་མོ་ནི་ཧ་ཅང་ཐིག་པར་བརྩི་སྲོལ་ཡོད།ཡང་ལྷམ་སྒྲོག་སྐུང་དུས་ཁ་ཐུར་འཐེན་རེས་མི་བྱེད་པར་ལྷམ་སྒྲོག་གཅིག་རེ་བདམས་པ་དང་གཞས་བཏང་ནས་མོ་འདེབས་སྲོལ་ཡང་ཡོད།ལྷམ་སྒྲོག་སྐུང་མཁན་དེས་ལྷམ་སྒྲོག་ཚང་མ་མཉམ་དུ་བསྲེས་ཏེ་རྒྱབ་ལག་བྱས་ནས་དེའི་ཁྲོད་ནས་གཅིག་རང་དགར་གདམ་དགོས་པ་ལས་མིག་གིས་བལྟས་ན་མི་ཆོག་པ་ཡིན།དེ་ཡང་ལྷམ་སྒྲོག་བསྐུངས་ནས་ཁ་ཐུར་འཐེན་རེས་བྱེད་པའི་རྩེད་མོ་ནི་གཙོ་བོ་ཕོ་གཞོན་མོ་གཞོན་མང་བོ་མཉམ་དུ་འཚོགས་ན་རྩེ་ངེས་ཡིན།

སེམས་ན་སྐུང་བའི་རྩེད་མོ་ནི་ཕོ་ཤ་སྟག་དང་ཡང་ན་མོ་རྐྱང་རྐྱང་འཛོམས་ན་རྩེ་ངེས་ཡིན།གཞས་གཏོང་སྟངས་ལྷམ་སྒྲོག་སྐུང་བ་དང་འདྲ་ཞིང་།ཕོ་ཤ་སྟག་ཡིན་ན་རྩེད་ར་དེར་ཡོད་པའི་བུ་ཚོའི་ཁྲོད་ནས་བཀྲ་ཤིས་ལྟ་བུ་བསྐུངས་ན་རང་གི་གྲོང་བ་སོགས་ནས་བུ་མོ་ངོ་ཤེས་པ་སྒྲོལ་མ་གཉིས་དེ་སེམས་ན་བསྐུངས་ཚར་བ་ན་རྩེད་རོགས་ཚོས་གཞས་གཏང་དགོས།རང་དགར་གཏོང་བ་མ་གཏོགས་སྐུང་མཁན་གྱི་སེམས་ན་སུ་དང་གང་བསྐུངས་པ་སུས་ཀྱང་མི་ཤེས།གཞས་བཏང་ཚར་བ་དང་བུ་གང་དང་བུ་མོ་གང་བསྐུངས་པ་བཤད་ཆོག་ཅིང་།གཞས་ཚིག་གི་ནང་དོན་དང་ཁོ་གཉིས་ཀྱི་འབྲེལ་བ་ལ་གཞིགས་ནས་མོ་ཐིག་མིན་ཤན་འབྱེད་དགོས།མཚམས་རེར་ཧ་ཅང་ཐིག་པོ་བྱུང་ནས་ཧབ་ཆ་ཡིས་ས་འགས་ངེས་རེད།ཡང་སྐབས་རེར་སྐུང་མཁན་དེས་རྐང་བཙུགས་ནས་རྒན་མོ་ལོ་ན་བགྲེས་པོ་སོགས་བསྐུངས་པས་ངོ་ཚ་བ་དང་དགོད་བྲོ་བ་བཟོ།རྩེད་མཁན་བུ་མོ་ཁོ་ན་ཡིན་ན་གོང་ལྟར་དེར་ཡོད་པའི་བུ་མོ་གཅིག་དང་གཞན་ངོ་ཤེས་བུ་ཞིག་བསྐུངས་ནས་གཞས་མོ་གདབ་དགོས་ངེས་རེད།མདོར་ན་ཕོ་མོ་མཉམ་འཚོགས་ཀྱིས་གཞས་མོ་བཏབ་ནས་ཁ་ཐུར་འཐེན་པའམ་ལྷམ་སྒྲོག་བསྐུངས་ནས་སེམས་ན་སྐུང་བ་གང་ཡིན་ཡང་མཚམས་རེར་ཐིག་པོ་བྱུང་ནས་ངོ་ཚ་སྟེ་གདོང་པ་དམར་པོར་ཆགས་ཀྱི་ཡོད།

ལྷམ་སྒྲོག་སྐུང་བ་དང་སེམས་ན་སྐུང་བ་གང་ཡིན་རུང་ཆེས་མཐའ་མཇུག་གི་གཉིས་དེ་སྐུང་མཁན་གྱིས་འདི་ཡིན་དེ་རེད་མི་ཟེར་བར་གསང་དགོས།དེ་མིན་སུ་ཡིན་ཧ་གོ་ན་གཞས་གཏོང་མཁན་གྱིས་དེར་དམིགས་ནས་གཞས་ཚིག་དེར་འཕྲོད་པོའམ་ཕོག་པ་ཞིག་གཏང་ངེས་པས།གཞས་བཏང་ཚར་བ་ན་དང་བོ་དེ་འདིའི་ཡིན་དང་གཉིས་པ་དེ་དེའི་ཡིན་ཟེར་ནས་གཞི་ནས་མངོན་གསལ་གྱིས་བཤད་ཀྱི་རེད།མོ་ཐིག་མིན་ནི་གཞས་ཚིག་གི་ནང་དོན་དང་གཞས་གཏོང་ཡུལ་གྱི་མི་དེའི་གནས་བབ་ལ་གཞིགས་ནས་བལྟ་དགོས།
གཞས་ཚིག་གིས་མཚོན་དོན་རྣམ་གསལ་གྱི་དཔེ་ཙམ་བཀོད་ན་འདི་ལྟར་ཏེ།རྟ་ཕོ་སིང་སིང་ཁྲོམ་ཁྲོམ།།ཁང་ལྟག་ཁང་ཞབས་སླེབས་བྱུང་། །མ་ལོ་ཁ་བཙན་ཆེ་བས། །ཡར་ཤོག་ཟེར་ཐག་མ་ཆོད།།གཞས་དེ་ནི་བུ་དོན་གྲུབ་ལྟ་བུ་བུ་མོ་མཚོ་མོར་དགའ་ནའང་ཕ་མ་དབང་བཙན་པས་དགའ་བའི་ཚུལ་སྟོན་པ་དང་ཡང་ན་འབྲེལ་འདྲིས་མངོན་གསལ་དོད་པོ་བྱེད་ཕོད་ཀྱི་མེད་པའི་དོན་ཡིན།དེ་བཞིན་དུ།ང་ལ་ཆུང་འདྲིས་གཅིག་ཡོད།།མགར་བ་ལ་མོ་བརྒྱབ་སོང། །སོག་རོང་གནམ་བཀྱག༼ལྕགས༽ཁྲ་མོས། །དེ་ལ་ཁ་མགོན་མཛད་རོགས། །ཡང་ན།ང་ལ་ཆུང་འདྲིས་གཅིག་ཡོད།།ལ་དང་ལ་མོ་བརྒྱབ་སོང་། །བྱ་ངན་ཁྭ་ཏ་གྲག་དུས། །བློ་སེམས་བདེ་བདེ་མ་བྱུང་།།ཡང་ན།རྟ་ཕོ་ལ་ལ་འགྲོ་དུས། །ཆུང་འདྲིས་འགྲོ་སྟངས་འདྲ་བྱུང་། །ལ་དང་ལ་མོ་བརྒལ་དུས།།ཁྲ་ཆུང་མཆི་མ་འབབ་བྱུང་། །ལྟ་བུ་བབས་ན་མཛའ་བརྩེ་ཟབ་པའི་ཆུང་འདྲིས་དེ་ས་ཁ་ཐག་རིང་བོར་སོང་ཟིན་པས་དེར་སེམས་ཁུར་བྱེད་པ་མཚོན།རྒྱ་གར་ཨ་ཙ་ར་ལ།།མོ་ཞིག་བཏབ་ས་སོང་ཟིན། །ཆུང་འདྲིས་ཌྼུ་མགོ་ལ། །སྙིང་གཏམ་མ་བཤད་གསུང་གྲགས།།ལྟ་བུ་བབས་ན་མཛའ་བོའམ་མཛའ་མོ་དེར་ཡིད་ཆེས་ཆ་འཇོག་དེ་ཙམ་བྱེད་རྒྱུ་མེད་པ་མཚོན།དེ་བཞིན་དུ་མཛའ་བརྩེའི་དུངས་པ་ཧ་ཅང་ཟབ་པ་མཚོན་པའི་གཞས་མོ་ནི།ཆུང་འདྲིས་ཁྱོད་ལ་ཅི་དགོས།།འདི་དགོས་ང་ལ་གསུངས་དང་། །ནམ་མཁའི་སྐར་མ་དགོས་ན། །སྐས་འཇའ་བཙུགས་ནས་ལེན་འགྲོ།།ཡང་ན།དང་བོ་ཁྱོད་དང་རང་གཉིས། །གཅིག་ངོ་གཅིག་གིས་མི་ཤེས། །ད་ནི་ཁྱོད་དང་རང་གཉིས།།བྱ་མོ་གཅིག་གི་སྒོ་ང་། །ཞེས་པ་དང་།ཁོ་གཉིས་བརྩེ་དུངས་ཧ་ཅང་གསང་བ་ཡིན་པ་མཚོན་པའི་གཞས་མོ་ནི།མ་མཐུན་དང་བོ་མཐུན་ས།།ཨོ་རོང་གཤིས་ཀྱི་ལ་ཁ། །བྱ་དང་འཇོལ་མོ་མ་གཏོགས། །སུ་དང་གང་གིས་མི་ཤེས། །ཞེས་དང་།

གཞས་དང་གཞས་མོ་གཉིས་ལ་རྩོམ་ལུས་ཀྱི་ཐད་ནས་ཀྱང་ཁྱད་པར་ཡོད་དེ།དཔེར་ན།ཆུ་ཆེན་མར་འགྲོ་གཅིག་ལ།།བྲིས་པའི་ཡིག་ཆུང་བསྐུར་ཡོད། །ཉ་མོ་ཡར་འོང་གཅིག་ལ།།ཡིག་ལན་མགྱོགས་པོར་བསྐུར་རོགས།།ལྟ་བུ་གཞས་མོ་ལ་ཆ་གསུམ་ཅན་གྱི་ཚེག་ཁྱིམ་མམ་ཚེག་བར་དྲུག་ཡོད་པ་དང་།ཨ་སྒང་རི་ལ་རྟ་བརྒྱ་འཁོར།།རྟ་བརྒྱ་འཚོ་བའི་རྫི་བོ་དེ། །རྫི་རོགས་དགོས་ན་ང་ཡོང་དགོས།།རྟ་བརྒྱ་ཇག་གིས་དེད་སོང་ན། །སྟོང་སྡེ་བའི་མྱི་ཁ་ཁྱོད་ཁུར་དང་།།རྐྱང་ཕྲུག་སྤྱང་གིས་ཟོས་སོང་ན།།ཁྱིམ་བཟའ་ཚང་རྣ་སྡུག་ངས་ཉན་དགོས་ལྟ་བུ་གཞས་ཚན་པ་གཅིག་གི་ནང་དུ་ཡང་ཚེག་བར་རམ་ཚེག་ཁྱིམ་བདུན་མ་དང་བརྒྱད་མ་ཅན་གཉིས་ཆ་ཡོད་པ་དང་།རྒྱ་གཡུ་དྲུག་དཀར་འོ་མའི་མདོག།རྡོ་གཡུ་ང་ལ་སེམས་རྟེན་བཞག །རྡོ་གཡུ་སེམས་རྟེན་མི་འོང་དུ།།རྒྱ་གཡུ་ལོ་རེ་སྐོར་རེར་ཤོག །བྱུ་རུ་དམར་བོ་རྒྱ་ཚོས་མདོག།བྱུར་རྫུན་ང་ལ་སེམས་རྟེན་བཞག །བྱུར་རྫུན་སེམས་རྟེན་མི་འོང་དུ།།བྱུ་རུ་ལོ་རེར་སྐོར་རེ་ཤོག་ལྟ་བུ་ཚིག་རྐང་ཚང་མ་ཚེག་བར་བདུན་མ་ཅན་ཡིན་པ་སོགས་ཡོད།དེ་བས་ཚིག་གི་རིང་ཐུང་དོ་མི་མཉམ་པས་གཞས་དང་གཞས་མོ་གཉིས་ཀྱི་དབྱངས་རྟ་ཡང་མི་འདྲ།འོན་ཀྱང་གཞས་ཀྱིས་ཀྱང་གཞས་མོའི་ཚབ་བྱེད་ཆོག་པ་ཡིན་ནོ།།
༼སྐུ་རྒོད་བློ་བཟང་མཐུ་སྟོབས།༽
Category:ཡུལ་སྲོལ།
/* གོམས་གཤིས */